EA ทางสะดวก! ส.ป.ก.ไฟเขียว ก่อสร้างโรงไฟฟ้าหนุมาน
EA ทางสะดวก! ส.ป.ก.อนุมัติสร้างโรงไฟฟ้าหนุมาน จ.ชัยภูมิ หลังตรวจสอบหลักฐาน-ปฏิบัติตามระเบียบกฎหมายครบถ้วน
4 พ.ค. 2560

ผู้สื่อข่าวรายงานว่า ตามที่ปรากฎข่าวในสื่อมวลชนและ website หลายแห่งเกี่ยวกับการที่รัฐมนตรีว่าการกระทรวงเกษตรและสหกรณ์ (รมว.เกษตรฯ) สั่งการให้สำนักงานการปฏิรูปที่ดินเพื่อเกษตรกรรม (ส.ป.ก.) ทำการตรวจสอบข้อเท็จจริงเกี่ยวกับการเช่าที่ดินของผู้ประกอบกิจการกังหันลมผลิตไฟฟ้าจำนวน 16 บริษัท ว่าเข้าข่ายที่จะถูกเพิกถอนการอนุญาตให้ใช้พื้นที่ในเขตปฏิรูปที่ดินเพื่อดำเนินกิจการกังหันลมผลิตไฟฟ้าหรือไม่ นั้น
ล่าสุด บริษัท พลังงานบริสุทธิ์ จำกัด (มหาชน) หรือ EA ในฐานะบริษัทแม่ของบริษัทที่ดำเนินโครงการโรงไฟฟ้าพลังงานลม โครงการหนุมาน จ.ชัยภูมิ ซึ่งได้ทำสัญญาเช่าที่ดินกับ ส.ป.ก. เรียบร้อยแล้ว ได้มีหนังสือไปยัง ส.ป.ก. เพื่อขอทราบผลการตรวจสอบข้อเท็จจริงกรณีดังกล่าว และ ส.ป.ก.ได้มีหนังสือแจ้งผลการตรวจสอบมายังบริษัทแล้ว สรุปใจความสำคัญได้ว่าการพิจารณาอนุญาตให้ใช้ที่ดินเพื่อประกอบกิจการกังหันลมผลิตกระแสไฟฟ้า ได้ดำเนินการตามระเบียบกฎหมายที่เกี่ยวข้อง มีการตรวจสอบเอกสารหลักฐานถูกต้องครบถ้วนตามที่ระเบียบกฎหมายกำหนด
ขณะที่ เมื่อมีการอนุญาตแล้ว ผู้ประกอบการได้ปฏิบัติตามเงื่อนไขแห่งสัญญาเช่าอย่างถูกต้อง โดยการประกอบกิจการนั้น ได้ให้ประโยชน์แก่เกษตรกรในเขตปฏิรูปที่ดินในรูปแบบเงินชดเชยจากการสละสิทธิการเข้าทำประโยชน์ในที่ดิน (ต่อปี) ,ค่าชดเชยสำหรับผู้ที่ได้รับผลกระทบในพื้นที่รัศมีโครงการ (ต่อปี) ,ค่าชดเชยพืชผล ,การจ้างแรงงานในพื้นที่ อีกทั้งการได้รับการพัฒนาถนนสาธารณะและการพัฒนาแหล่งน้ำ เป็นต้น
นอกจากนี้ผลการตรวจสอบยังไม่ปรากฏข้อเท็จจริงว่า บริษัทผู้ประกอบการมีการกระทำผิดเงื่อนไขการอนุญาตตามระเบียบ กฎหมายที่เกี่ยวข้อง โดยส.ป.ก. พิจารณาแล้ว จึงไม่มีเหตุบอกเลิกสัญญากับบริษัท สัญญาเช่าที่ดินเพื่อประกอบกิจการกังหันลมผลิตกระแสไฟฟ้ายังคงมีผลต่อไป และโครงการดังกล่าวยังสามารถดำเนินการต่อไปได้ตามกฎหมาย